钦定古今图书集成/明伦汇编/官常典/第184卷 > 史丹
## 钦定古今图书集成/明伦汇编/官常典/第184卷 > 史丹

按《汉书》本传，“丹字君仲，鲁国人也，徙杜陵。祖父恭有
女弟，武帝时为卫太子良娣，产悼皇考。”皇考者，孝宣
帝父也。宣帝微时，依倚史氏，语在《史良娣传》。及宣帝
即尊位，恭已死，三子：高、曾、元。曾、元皆以外属旧恩，封
曾为将陵侯，元平台侯。高侍中贵幸，以发举反者大
司马霍禹功封乐陵侯。宣帝疾病，拜高为大司马车
骑将军，领尚书事。帝崩，太子袭尊号，是为孝元帝。高
辅政五年，乞骸骨，赐安车驷马、黄金，罢就第。薨，谥曰
安侯。自元帝为太子时，丹以父高任为中庶子，侍从
十馀年。元帝即位，为驸马都尉，侍中，出常骖乘，甚有
宠。上以丹旧臣，皇考外属，亲信之，诏丹护太子家。是
时，傅昭仪子定陶共王有材蓺，子母俱爱幸，而太子
颇有酒色之失，母王皇后无宠。建、昭之间，元帝被疾，
不亲政事，留好音乐，或置鼙鼓殿下，天子自临轩槛
上𬯎铜丸以擿鼓，声中严鼓之节，后宫及左右习知
音者莫能为，而定陶王亦能之。上数称其材。丹进曰：
“凡所谓材者，敏而好学，温故知新，皇太子是也。若迺
器人于丝竹鼓鼙之间，则是陈惠、李微高于匡衡，可
相国也。”于是上嘿然而笑。其后中山哀王薨，太子前
吊。哀王者，帝之少弟，与太子游，学相长大。上望见太
子，感念哀王，悲不能自止。太子既至前，不哀，上大恨
曰：“安有人不慈仁，而可奉宗庙为民父母者乎？”上以
责谓丹。丹免冠谢上曰：“臣诚见陛下哀痛中山王，至
以感损。向者太子当进见，臣窃戒属毋涕泣感伤陛
下，罪迺在，臣当死。”上以为然，意迺解。丹之辅相，皆此
类也。竟宁元年，上寝疾，傅昭仪及定陶王常在左右，
而皇后、太子希得进见。上疾稍侵，意忽忽不平，数问
《尚书》，以景帝时立胶东王故事。是时，太子长舅阳平
侯王凤为卫尉、侍中，与皇后、太子皆忧不知所出。丹
以亲密臣，得侍视疾，候上闲独寝时，丹直入卧内，顿
首伏青蒲上，涕泣言曰：“皇太子以适长立，积十馀年，
名号系于百姓，天下莫不归心。臣子见定陶王，雅素
爱幸，今者道路流言，为国生意，以为太子有动摇之
议。审若此，公卿以下必以死争，不奉诏，臣愿先赐死，
以示群臣。”天子素仁，不忍见丹涕泣，言又切至。上意
大感，喟然太息曰：“吾日困劣，而太子两王幼少，意中
恋恋，亦何不念乎？然无有此议。且皇后谨慎，先帝又
爱太子，吾岂可违指？驸马都尉安所受此语？”丹即却
顿首曰：“愚臣妄闻，罪当死。”上因纳，谓丹曰：“吾病寖加，
恐不能自还，善辅道太子，毋违我意！”丹嘘唏而起，太
子由是遂为嗣矣。元帝竟崩，成帝初即位，擢丹为长
乐卫尉，迁右将军，赐爵关内侯，食邑三百户，给事中。
后徙左将军、光禄大夫。鸿嘉元年，上遂下诏曰：“夫褒
有德，赏元功，古今通义也。左将军丹往时导朕以中
正，秉义醇壹，旧德茂焉。其封丹为武阳侯，国东海剡
之武彊，聚户千一百。丹为人足知恺弟爱人，貌”若傥
荡不备，然心甚谨密，故尤得信于上。丹兄嗣父爵为
侯，让不受分，丹尽得父财，身又食大国邑，重以旧恩，
数见褒赏，赏赐累千金，僮奴以百数，后房妻妾数十
人，内奢淫，好饮酒，极滋味声色之乐。为将军前后十
六年。永始中，病乞骸骨。上赐策曰：“左将军寝病不衰，
愿归治疾。朕愍以官职之事，久”留将军，使躬不瘳，使
光禄勋赐将军黄金五十斤，安车驷马，其上将军印
绶。宜专精神，务近医药，以辅不衰。丹归第数月薨，谥
曰“顷侯。”有子男女二十人，九男皆以丹任，并为侍中
诸曹亲近在左右史氏凡四人，侯至卿大夫二千石
者十馀人，皆讫王莽迺绝。唯将陵侯曾无子，绝于身
云。